als_Latn dik_Latn sag_Latn
Poçi i kuq2 Maj 2013 - 05:40
Ngjyra portokalli e semaforit më sugjeron së largu të ul shpejtësinë e makinës. Është mbrëmje vonë, ora elektronike në kroskotin e makinës më thotë se mesnata ka hyrë prej dy minutash. Frenoj butë, duke llogaritur deri në centimetrat e fundit vendin se ku dua të ndaloj për të pritur ngjyrën jeshile të semaforit, e cila nuk zgjat më shumë se dyzetë e pesë sekonda, paçka se mua do më duket sa një përjetësi. Ndaloj. Jam krejt i vetëm. Jashtë nuk pipëtin asgjë. I pavetëdijshëm fërkoj pak sytë, e ndjej se jam i lodhur. Aty për aty mendoj se tani më ndajnë vetëm dyzetë sekonda nga një dush i ngrohtë dhe gjumi i ëmbël, për të cilin kisha menduar aq shumë gjatë mbrëmjes. Ky semafor është ndalesa e fundit para se të fus kokën në shtëpi. Ngre sytë dhe vështroj gjithë keqardhje atë poç të madh ngjyrë të kuqe, që po më detyron të qëndroj aty, në pritje, i vetëm. Dua ta shkel gazin, ta thyej atë poç kuqalash. Edhe tridhjetë e pesë sekonda…
Pas meje dikush ma bën me drita. Shoh nga pasqyra se një makinë po vjen me shpejtësi. Nuk ngadalëson, futet furishëm, del në krahun tjetër, largohet sa hap e mbyll sytë. Edhe tridhjetë sekonda…Tani po ndihem i dëshpëruar, si i burgosur nga një dritë që më verbon sytë e nuk di se ku të hedh këmbët. Drita sa vjen e shtohet. Një tjetër makinë më afrohet, ngadalëson disi, më kalon përbri, merr një kthesë të shpejtë në formë U-je dhe futet në korsinë tjetër, e humb në errësirë. Edhe njëzetë sekonda…Nuk kam më nerva, jam i lodhur, në djall të shkojë ky poç i kuq i mallkuar. Ç’dreqin je ti që më pengon? Edhe pesëmbëdhjetë sekonda…Sërish ma bëjnë me drita. Sa hap e mbyll sytë, makinën tjetër e kam ngjitur krah times. Një burrë rreth të dyzetave më shikon vëngër pas xhamit, sikur don të thotë: “Ç’pret aty, mor trap?”. Krah tij, një vajzë zbardh dhëmbët. Pas saj, edhe ai shkulet gazit. Makina xhiron gomat dhe më lë sërish në vetminë time. Edhe dhjetë sekonda.
…Ohu, në djall të vejë, i them vetes. Shkel gazin, marr kthesën majtas, sërish gaz. Një tabelë ngrihet para syve të mi. Një polic i përgjumur më fton të hap krahun.
als_Latn als_Latn als_Latn als_Latn